Saak nie volgens vereistes bewys | News24
Saak nie volgens vereistes bewys
DIE staat het sy saak in die Trifecta-korrupsieverhoor nie behoorlik volgens regsvereistes en die beskrywings van die wet bewys nie.
Só het adv. Jaap Ciliers, SC, Dinsdag in sy finale betoë in die Noord-Kaapse hooggeregshof aangevoer.
John Block, ANC-leier in die Noord-Kaap en die LUR vir finansies, ekonomiese sake en toerisme, Alvin Botes, die provinsie se ANC-adjunksekretaris en LUR vir samewerkende regering en tradisionele sake, en Christo Scholtz, sakeman en direkteur van Trifecta, staan tereg op aanklagte van bedrog, korrupsie en geldwassery, asook oortredings van die Maatskappyewet en die Wet op Openbare Rekeninge.
Yolanda Botha, wat intussen aan kanker oorlede is, is ook aangekla. Sy is daarvan verdink dat die verbeterings aan haar eiendom betalings in ruil vir winsgewende huurkontrakte was.
Haar familietrust, die Jyba-trust, het aandele in Trifecta ontvang. Sy was destyds die departements­hoof van maatskaplike ontwikkeling.
Cilliers, wat namens Scholtz en sy groep Trifecta-maatskappye en -filiale verskyn, het aangevoer die staat kon korrupsie en bedrog nie bo alle redelike twyfel bewys nie.
Volgens hom het die staat die verkeerde en gevaarlike pad gevolg.
Die wetlike beskrywing van korrupsie is dat die korrupte dade eers moet geskied voordat betaling gedoen kan word.
Volgens Cilliers vra die staat dat regter Violet Phatsoane die wet nie so letterlik moet toepas nie, omdat die beweerde betalings eers ná die beweerde dade gedoen is.
Die staat het in sy betoë net op sy getuies se getuienis gefokus. Daar is geensins na die kruisondervraging of toegewings in kruisondervraging verwys nie.
Die staat se saak steun net op 'n paar getuies en die verslag van Trevor White, 'n forensiese ouditeur van PricewaterhouseCoopers.
Volgens Cilliers maak White net op verklarings van getuies staat wat lank ná die beweerde dade afgeneem is. Hy het nie die geleentheid gehad om hulle te ondervra nie.
Dit is wel onder kruisondervraging gedoen toe verskeie toegewings gemaak is. Die staat het selfs ná al die toegewings sommige van die bedrogaanklagte laat vaar.
Die staat mislei die hof deur verkeerde feite voor te hou. Een van die Trifecta-maatskappye het nie eens bestaan toe 'n gewraakte oproep gemaak is om 'n beweerde korrupte ooreenkoms te beklink nie.
Een van die staatsgetuies, Ebrahim Crouch, het getuig hy het niks onbehoorlik gedoen nie. Cilliers meen die staat se saak het daarmee platgeval.
Die staat se probleem is die aanvanklike klaer is nie as getuie geroep nie. Sy het glo leuens vertel. Die staat moes daarom op tweedehandse inligting en afleidings staat maak om sy saak te bewys. Daar is geen direkte en oortuigende bewyse van korrupsie en bedrog nie.
Advv. Peter Serunye en Brian Mdlalose kla aan. Advv. Tokkie van Zyl en Jaap Cilliers verskyn namens Scholtz en sy maatskappye, en advv. Cornwell Tsha­vhungwa en Salie Joubert, SC, verskyn vir Block en Botes en hul maatskappye